Cel puţin 33.000 de haitieni au părăsit capitala Port-au-Prince în ultimele două săptămâni din cauza bandelor infracționale și a violențelor
Cel puţin 33.000 de persoane au fugit din zona metropolitană Port-au-Prince în două săptămâni pentru a se adăposti de atacurile bandelor infracţionale, a anunţat vineri Organizaţia Internaţională pentru Migraţie (OIM), transmite AFP, citată de Agerpres.
"De câteva săptămâni, atacurile armate s-au intensificat în zona metropolitană Port-au-Prince (ZMPP), capitala statului Haiti. În afara faptului că provoacă strămutări în interiorul ZMPP, atacurile şi insecuritatea generalizată îi determină pe tot mai mulţi oameni să plece din capitală şi să se refugieze în provincii", a explicat OIM într-un comunicat.
În perioada 8-20 martie, OIM a consemnat plecarea a 33.333 de persoane din Port-au-Prince, majoritatea destinaţiilor fiind din sudul Haiti.
Haiti, care parcurge deja o gravă criză politică şi de securitate, cunoaşte o intensificare a violenţelor în ultimele trei săptămâni, când mai multe bande au atacat locuri strategice din Port-au-Prince, afirmând că vor să îl dea jos pe premierul Ariel Henry. În prezent, aceste bande controlează aproximativ 80% din capitala haitiană.
Extrem de contestat, acesta din urmă a acceptat să demisioneze pe 11 martie şi de atunci au loc negocieri în vederea formării unei autorităţi de tranziţie care să conducă ţara.
"În cursul ultimelor zile, bandele au avansat în noi zone ale capitalei", a declarat joi Ulrika Richardson, coordonatoarea ONU pentru probleme umanitare, care a calificat situaţia drept "extrem de alarmantă".
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank